জয়পুরে ‘গৌ মহাকুম্ভ’! উঠছে একের পর এক অদ্ভুত দাবি

ওয়েব ডেস্ক : জয়পুরে (Jaipur) চলছে চারদিনের “গৌ মহাকুম্ভ” (Gau Mahakumbh)। গরুর প্রস্রাব আর গোবরকে ঘিরে আয়োজিত এই তথাকথিত আন্তর্জাতিক সম্মেলনে উঠছে একের পর এক অদ্ভুত দাবি। কোথাও ক্যানসারের ওষুধ হিসেবে গোমূত্র, কোথাও আবার সিমেন্টের বিকল্প হিসেবে গোবরের প্লাস্টার। বিজ্ঞানের কোনও প্রমাণ না থাকলেও, মেলায় দেখা যাচ্ছে রাজনৈতিক উপস্থিতি আর গোমূত্র-গোবরের বাণিজ্যের জাঁকজমক।

এই “গৌ মহাকুম্ভ” (Gau Mahakumbh)-এর আয়োজকরা একে বলেছেন “গরু-ভিত্তিক আন্তর্জাতিক সম্মেলন”। এখানে মূল আকর্ষণ গরুর প্রস্রাব ও গোবর দিয়ে বানানো ওষুধ ও নানান পণ্য। স্টলগুলিতে সাজানো আছে গোমূত্র থেকে তৈরী ওষুধের বোতল। যেগুলো নাকি হার্টের রোগ থেকে কিডনি ফেইলিওর, হাড় ব্যথা থেকে ক্যানসার পর্যন্ত সব রোগ সারায়।

আরও খবর : স্কুলের গেটে মারপিট! বুকে গাঁথা ছুরি নিয়ে থানায় হাজির নাবালক

বিক্রেতাদের দাবি, ভবিষ্যতে সবাই গরু পুষবে, কারণ গোমূত্র-গোবর বিক্রি হবে প্রতি লিটার বা কিলোয় ১০০ টাকা দরে। প্রদর্শনীতে পাওয়া যাচ্ছে গোমূত্রের তৈরি অ্যান্টিবায়োটিক, লিভারের ওষুধ, কিডনির ওষুধ। অন্যদিকে বিক্রি হচ্ছে গোমূত্র প্রসাধনী, গোবরের নোটবই, এমনকি “গৌক্রিট” নামের বিকল্প সিমেন্ট

কেউ কেউ বলছেন তাদের “বেদিক প্লাস্টার” দিয়ে ঘরের গরম-ঠান্ডা নিয়ন্ত্রণ হয়। মঞ্চে বক্তারা আধুনিক বিজ্ঞানকে অস্বীকার করে ঘোষণা করলেন-“সনাতন আর বিজ্ঞান একসঙ্গে চলতে পারে না”। দাবি করা হলো, গোমূত্রে নোংরা জলও বিশুদ্ধ হয়ে যায়। রাজনৈতিক নেতারা গর্বভরে ঘুরলেন মেলায়। অথচ কোথাও বৈজ্ঞানিক প্রমাণ নেই। সবমিলিয়ে গৌ-মহাকুম্ভের (Gau Mahakumbh) জমজমাট প্রদর্শনী অবৈজ্ঞানিক দাবি দাওয়ার এক হাস্যকর মঞ্চে পরিণত হল।